หลังจากรัฐบาลได้ประกาศสถานการณ์ฉุกเฉินที่มีความร้ายแรงในพื้นที่กรุงเทพมหานคร เมื่อวันที่ 15 ตุลาคม พ.ศ. 2563 เพื่อควบคุมการชุมนุมของกลุ่มคณะราษฎร ซึ่งมีมาตั้งแต่วันที่ 14 ตุลาคม ปีเดียวกัน มีหน่วยงานหนึ่งซึ่งไม่ทราบว่าเป็นหน่วยงานใด เข้าไปกดดันให้สถานีโทรทัศน์ดาวเทียม V2H2 ซึ่งวอยซ์ทีวีเช่าเวลาออกอากาศ งดการออกอากาศรายการของวอยซ์ทีวี ส่งผลให้ช่วงเวลารายการต่าง ๆ ของวอยซ์ทีวีที่ออกอากาศมาแต่เดิม ถูกแทนที่ด้วยรายการแนะนำสินค้า แต่สำหรับการออกอากาศผ่านช่องทางออนไลน์ โดยเฉพาะยูทูบ เฟซบุ๊กไลฟ์ และ twitch.tv ยังคงออกอากาศตามปกติ ต่อมาวันที่ 20 ตุลาคม กระทรวงดิจิทัลเพื่อเศรษฐกิจและสังคมได้ขออำนาจศาลสั่งปิดช่องทางออนไลน์ทั้งหมดของวอยซ์ทีวี พร้องกับสื่ออื่น ๆ อีก 4 สำนัก เนื่องจากกระทำการขัดต่อพระราชกำหนดการบริหารราชการในสถานการณ์ฉุกเฉิน พ.ศ. 2548 แต่วันถัดมา (21 ตุลาคม) ศาลอาญามีคำสั่งยกคำร้องทั้งหมด เนื่องจากการปิดสื่อนั้นขัดรัฐธรรมนูญแห่งราชอาณาจักรไทย พุทธศักราช 2560 มาตรา 35 และ 36 และกระทรวงฯ และ กอร.ฉ. ไม่แสดงให้ชัดเจนว่าจะปิดสื่อทุกช่องทางหรือเพียงบางเนื้อหา และหลังจากยกเลิกสถานการณ์ฉุกเฉินที่มีความร้ายแรง วอยซ์ทีวีจึงกลับมาออกอากาศอีกครั้ง แต่โดยเช่าสัญญาณจากบริษัทเดิม แต่ย้ายไปเช่าช่อง V2H9 ในระบบโทรทัศน์ผ่านดาวเทียมช่อง 75 แทนตั้งแต่วันที่ 11 พฤศจิกายน ในบางรายการ และในวันที่ 17 พฤศจิกายน วอยซ์ทีวีได้กลับมาออกอากาศอย่างเต็มรูปแบบทางช่องดังกล่าวที่ความถี่ใหม่ 3840 H 30000 (3/4)